 Aka na-achị steeti Anambra bụ Gọvanọ Willie Obianọ akpọkuola ma dụọ ndị nne ka sonyesie ike ma tụnye ụtụ nke ha nagha ahụ a na-ebu megide otu nzuzo, ịkpọịñụ maọbụ ịtụ mgbere ọgwụ ike, ya na ihe ndị ọzọ na-ewèta ala adịghị mma nobodo.  Gọvanọ Obianọ kpọrọ oku a nokwu ya na mmemme inye ọzụzụ, bụ nke a chịkọbààra ndị ndu ụmụnwaanyị obodo dị iche iche na steeti ahụ, ma bụrụkwa nke weere ọnọdụ nogige Dọra Akụnyịli Women Development Centre, dị nAwka bụ isi obodo steeti ahụ. Ọ kọwàrà ụmụnwaanyị dịka ndị nwere nnukwu ọrụ pụrụ ìhè nịkwàlite mmepe obodo na steeti, ma dụọ ha ka ha were óké ọrụ ahụ dịịrị ha wee kpọrọ ihe ma na-arụsikwa ya ike oge niile, ọkachasị nebe o metụtara inye ụmụ ha ọzụzụ, karịa ịgbahàpụrụ ya ndị nkuzi maọbụ ndị òdìbọ, nihi na ọ bụ site nụzọ dị otu ahụ ka ụmụaka na-esi akpafù ma na-amụtakwa ihe ọjọọ dị iche iche.Ọ nọkwazịrị na ya bụ mmemme wee kwuwaa na gọọmenti steeti ahụ gà-enye ndị ntorobịa dị puku abụọ nọnụ ọgụgụ ọzụzụ nọrụ aka dị iche iche nisi ngwụcha ahọ a, nke mgbe e mechàra ya, e nye ha ego iji wee màlite ihe ha mụtàrà, ọbụnadị dịka o mere ka a mara na agba nke atọ nke atụmatụ Community Choose Your Project ga-amàlite nọnwa Jenụwarị ahọ na-abịa abịa, bụ atụmatụ ọ na-esi na ya wee nye obodo dị iche iche ego iji họrọ ma rụọ ihe na-akpa ha.Nokwu nke ya, Kọmishọna na-ahụ maka nkwalite na ihe metụtara ọdịmma ndị nne na ụmụaka na steeti ahụ, bụ Nwaada Ndịdị Mezue kwuru na ọchịchị nọ ugbua na steeti ahụ akwàlitela mmepe ime-ime obodo na ọchịchị obodo nụzọ pụrụ iche, ma tokwazie Gọvanọ Obianọ na nwunyè ya maka ezi ọrụ ha dị iche iche.O kọwara na obodo niile dị na steeti Anambra nakwa ngalaba niile nke steeti ahụ enwetela mmetụta nke ezi ọchịchị Gọvanọ Obianọ, ma sịkwa na mmadụ ruru puku iri ise na ise bụ ndị ụwa na-atụ nọnụ na steeti ahụ enwetela enyemaka nụzọ dị iche iche site naka Oriakụ Ebelechukwu Obianọ, ọbụnadị dịka ọ rịọrọ ha ka ha jisie ike nọrụ.Mmemme ahụ, nke isiokwu ya pụtàrà, ma a tụgharịa ya Ọrụ Dịịrị Ndị Ndu Ụmụnwaanyị Obodo nỊkwàlìte Mmepe Bụ Ịgbà dọtàrà ọtụtụ ndị dị iche iche e ji okwu ha agba ìzù na steeti ahụ, nke gụnyere Ọka okwu ụlọ ọgbakọ omebe iwu steeti ahụ, bụ Maazị Uchenna Okafor; onyeisioche òtù Anambra State Association of Town Union ASATU bụ Maazị Alex Ọnụkwue; onyeisi oche otu ndọrọ-ndọrọ APGA na steeti ahụ, bụ Maazị Norbert Obi; onyeisioche Ọhaneze Ndị Igbo na steeti ahụ, bụ Maazị Damian Okeke-Ogebe, tinyere ọtụtụ ndị ọzọ.A nọkwàzịrị na ya bụ mmemme wee guzobe ndị ahụ a họpụtàrà ọhụụ dịka ndị ndu ASATU, ngalaba ya nke ụmụnwaanyị. 